
Београд, А. Ненадовића 24/1

тел:  011 344 31 32, 308 91 37
факс: 011 344 35 05 

e-mail: jaserbia@verat.net, jaserbia@yahoo.com

web site: www.sudije.org.yu

На  другој ванредној Скупштини Друштва судија Србије, одржаној дана 16.новембра 2008.године у Београду, усвојени су следећи 

З А К Љ У Ч Ц И:

1. Друштво судија Србије понавља своје закључке са прве ванредне Скупштине одржане дана 23.12.2006.године да: 
(1)  Не постоји уставноправни основ за општи избор, односно реизбор садашњих судија

- нови Устав, као и до сада важећи, прописује начело сталности судијске функције (чл.146 ст.1) а његовим доношењем није прекинут уставноправни континуитет са претходним, јер је нови Устав усвојен на начин и по процедури предвиђеној ранијим Уставом 


- евентуално укидање постојећих судова или знатног дела њихове надлежности, као и промена њихових назива не представљајају основ за престанак судијске функције (чл.150 ст.2 Устава) 
(2)  Проблеми у судству проистичу првенствено из слабости судског система 

- Промене у судијском кадру, без промена постојећег судског система не решавају, већ само одлажу и продубљују његове слабости. Механизми који ће се успоставити новим Законом о судијама у погледу редовног вредновања рада судија, као основа одговорности за нестручно обављање судијске функције и успостављања дисциплинске одговорности за несавесност у раду и недостојно понашање, и пажљива разрада тих механизама, омогућавају да се судски систем унапређује на уставним основама
(3)  У погледу премештаја судија у случају укидања суда или знатног дела његове надлежности неопходно је:


- дефинисати значење израза  „знатног дела надлежности“ код укидања надлежности суда као основа за премештај судија,


- прописати поступак и критеријуме по којима ће неке судије бити премештене а неке задржане у случају укидања знатног дела надлежности суда.

2. Друштво судија Србије одобрава све закључке Управног одбора у вези са предлозима закона о судству, а посебно закључке да ће:
Права грађана  на независног и непристрасног судију, на правично суђење, на правну сигурност и правну државу бити озбиљно угрожена уколико буду усвојене:

(1)  прелазне и завршне одредбе Закона о судијама којима је прописан  реизбор судија,

- пошто поступак општег избора свих судија, тзв. реизбор, нужно претпоставља да судијама које и сада имају стални мандат, у једном тренутку престане судијска функција без икаквог уставног  основа, а
- нови Устав, усвојен у складу са процедуром предвиђеном претходним Уставом, предвиђа сталност судијске функције (глава V члан 146 став 1 Устава) као и претходни Устав, док

- Уставни закон, као технички закон за спровођење Устава, нити може да садржи одредбе супротне Уставу,  нити садржи одредбе о престанку судијске функције и јер би
- свака промена Устава која се односи на начела Устава (члан 4) и уређење власти (глава V члан 146 Устава), све и да је предвиђена у Уставном закону, а није, морала да буде потврђена на референдуму, према члану 203 став 7 Устава, па се зато све евентуално нејасне одредбе Уставног закона морају тумачити у складу са Уставом и извршити избор за судију само оних лица која се  први пут бирају, пошто би се у супротном омогућила ревизија Устава на неуставан начин
 (2)  прелазне и завршне одредбе Закона о судијама и Закона о Високом савету судства које, супротно основним одредбама тих закона, предвиђају другачији поступак: 
- за избор првог сазива Високог савета судства, искључујући изјашњавање судија на судским изборима о њиховим представницима за кандидате за чланове Високог савета судства,   и 
- за одређивање потребног броја судија од стране првог сазива Високог савета судства, уз претходну сагласност министра правде 

што је супротно међународним стандардима и што омогућава утицај извршне и законодавне власти на састав првог сазива Високог савета судства који би требало да спроведе реизбор свих судија, тј. омогућава политизацију судства и противуставни утицај извршне власти на уставом прописану независност Високог савета судства, који треба да буде гарант независности судија и судова   

(3)  одредбе Закона о седиштима  и подручјима судова и јавних тужилаштава без претходне детаљне анализе неопходних активности и средстава потребних за планиране измене, редоследа спровођења активности и реалних рокова за то, процене свих ефеката (намераваних и пропратних), примењивости и оптималности решења, као и утврђених и објављених критеријума за измену целокупне судске мреже 

(4)  нејасне, неодговарајуће и непотпуне одредбе о материјалним гарантијама независности судија, супротне међународним стандардима који предвиђају да се плате судија морају регулисати законом, забрањују снижавање њиховог већ достигнутог нивоа и одређују да пензије судија треба да буду једнаке, односно приближне њиховој последњој плати зато што се сви међународни стандарди морају примењивати у целини како би заиста омогућили независно, стручно и ефикасно судство

3. Друштво судија Србије задужује свој Управни одбор да предузме све потребне мере пред Уставним судом ради оцене уставности предложених законских одредаба о реизбору судија и о одређивању потребног броја судија од стране првог сазива Високог савета судства, уз сагласност министарства правде, за случај да буду усвојене, односно одредби којима се задире у судску независност 
4. Друштво судија Србије неће учествовати у активностима везаним за дефинисање критеријума за реизбор судија, пошто је реизбор судија неуставан. 

5. Друштво судија Србије предлаже да се:
- прибави мишљење Врховног суда Србије о Закону о седиштима  и подручјима судова и јавних тужилаштава, за који мишљење није ни тражено иако је то законска обавеза и омогући и осталим судовима да о томе дају своје мишљење, као и о евентуалним изменама законских предлога

- спроведе неопходна јавна расправа,  које је изостала  
- затржи мишљење Венецијанске комисије Савета Европе, која је и понудила да да експертизу, о усаглашености измењених предлога закона са европским стандардима 

- усаглашено и истовремено усвоје правосудни и, са њима усклађени, процесни закони (Закон о кривичном поступку, Закон о парничном поступку, Закон о општем управном поступку и Закон о управним споровима), пошто судско организационо и процесно право (кривично, грађанско и управно) представљају логичну системску целину која може бити нарушена ако се њихово нормирање врши раздвојено и неусклађено па, 

с обзиром на све изложено, да се

- предложени судски закони, на које је стављено више стотина амандмана, повуку из скупштинске процедуре, ради доношења добрих и примењивих решења, у складу са Уставом и европским стандардима

6. Обавезује се Управни одбор Друштва судија Србије да прати даље активности на спровођењу Устава, да јавно реагује и употреби сва расположива правна средства у случају кршења одредаба Устава којима се штити сталност судијске функције  и независност судске власти.

7. О закључцима са ове Скупштине обавестити јавност, све судије, носиоце законодавне и извршне власти, међународна удружења судија, Савет Европе, ОЕБС, Европску комисију и друге међународне и домаће организације са којима Друштво судија Србије сарађује. 

